На основу члана 15. став 1. Закона о јавним агенцијама („Службени гласник РС“ , бр. 18/05 и 81/05), члана 59.  став 1. у вези члана 55. тачка 2. Закона о враћању одузете имовине и обештећењу („Службени гласник РС“ , број 72/11) и члана 14. став 1. тачка 6. Статута Агенције за реституцију („Службени гласник РС“, бр. 11/12), Управни одбор Агенције за реституцију, на 4. седици одржаној 20.07.2012. године донео је:

П Р А В И Л Н И К

О ПРУЖАЊУ СТРУЧНЕ ПОМОЋИ

ПОДНОСИОЦИМА ЗАХТЕВА И ОБВЕЗНИЦИМА ВРАЋАЊА

I ОПШТЕ ОДРЕДБЕ

Члан 1.


Правилником о пружању стручне помоћи подносиоцима захтева и обвезницима враћања (у даљем тексту: Правилник) уређују се услови и начин обављања послова Агенције за реституцију (у даљем тексту: Агенција) на пружању стручне помоћи подносиоцима захтева и обвезницима враћања (у даљем тексту: странке), као повереним пословима сагласно члану 55. тачка 2. Закона о враћању одузете имовине и обештећењу („Службени гласник РС“ , број 72/11).


Овим правилником се ближе уређују врста и обим стручне помоћи Агенције странкама, начин, место и временски оквир пружања стручне помоћи, права обавезе и одговорности одговорних лица и запослених у Агенцији.

Члан 2.


Послови пружања стручне помоћи из члана 1. овог правилника обављају се у подручним јединица Агенције са седиштем у Београду, Крагујевцу, Нишу и Новом Саду, а изузетно у центалној јединици Агенције. 


Организација обављања послова пружања стручне помоћи у складу са овим правилником, обавеза је и одговорност директора подручних јединица и одговорних лица по посебном овлашћењу директора Агенције.
II ОБИМ И ОКВИР СТРУЧНЕ ПОМОЋИ

Члан 3. 

Стручна помоћ коју пружа Агенција огледа се у пружању помоћи у правилном формулисању захтева за реституцију и прикупљања прописаних доказа који се уз захтев на прописаном обрасцу прилажу, прегледу поднете документације и указивању на недостатке, омогућавању странкама и њиховим опуномоћеницима увида у списе предмета по поднетим захтевима заведеним под истим власничким бројем предмета, предузимање мера ради старања о законитом располагању имовином која је предмет реституције, као и указивање странкама на њихова остала права и обавезе сагласно Закону о општем управном поступку и прописа који уређују питање реституције.

Стручну помоћ из става 1. овог  члана правилника, службена лица пружају у складу са правилима општег управног поступка.

III ВРСТЕ И ОБЛИЦИ СТРУЧНЕ ПОМОЋИ

Члан 4.
Агенција стручну помоћ странкама пружа у усменој форми (разговори, објашњења, састанци, телефонски контакти, организовани скупови и саветовања), писаној форми (дописи, циркуларна писма, информације, анализе, обрасци, факс контакти) и у електронској форми, преко интернета – путем специјализованог wеб-сајта Агенције
Члан 5. 

1. Пријем странака у службеним просторијама Агенције

Пријем странака у Агенцији и давање информација о питањима примене закона, подношења потребне документације и коришћењу процесних права, обавља се непосредно у службеним просторијама подручних јединица Агенције са седиштем у Београду, Крагујевцу, Нишу и Новом Саду.
 Изузетно, у посебно сложеним предметима, пријем странака се може обављати и у службеним просторијама централне јединице Агенције.

Пружање стручне помоћи и давање информација о току и стању предмета врше поступајућа службена лица, а по потреби и остала одговорна лица у Агенцији. 

Пријем странака се обавља у току радног времена, три  пута седмично и то понедељком, средом и петком, у термину од 12 – до 15 часова.

2. Теренски обилазак непокретности - предмета рестутуције
На захтев странке или по налогу одговорног лица у Агенцији, односно директора подручне јединице  Агенције, вршиће се теренски обилазак непокретности које су предмет захтева, односно налога, ради упоређивања правног и фактичког стања на терену.

Теренски обилазак обавља поступајуће службено лице у односној управној ствари и друга одговорна лица у сарадњи са службеним лицем запослениму Агенцији на геодетским пословима.

Теренски обилазак се врши у присуству уредно обавештене странке од стране службеног лица. 

О извршеном теренском обиласку предмета реституције службено лице сачињава службену белешку, а по потреби и одговарајући извештај. 

3. Пружање информација путем телефона, е-поште  и факса
За пружање информација о примени прописа којима се уређује реституција, образују се инфо-центри у свим подручним јединицама Агенције.

Рад инфо-центара вршиће саветници за поступак реституције, сваким радним даном у термину од 9,30 до 16,30 часова и то према распореду који за сваку подручну јединицу Агенције утврђује директор те подручне јединице. Странкама се у непосредном телефонском контакту или преко e-mail порука пружају опште информације о садржини захтева и обавезним доказима који се прилажу уз захтев, подацима о доказима које Агенција прибавља по службеној дужности (постојање реципроцитета и међународних уговора), питањима везаним за легализацију страних исправа и дфругим питањима од значаја за поступак реституције.

Информације о странкама, запримљености предмета, односно документације, деловодном броју и имену поступајућег службеног лица, пружају запослени у писарницама подручних јединица Агенције.

4. Разгледање предмета, копирање списа и комплетирање документације

Сагласно важећим процесним правилима Закона о општем управном поступку, странкама у поступку реституције се омогућава да, на законом предвиђен начин, разгледају списе предмета и да о свом трошку препишу или фотокопирају списе. 

У подручним јединицама Агенције ће се за ову сврху, сем писарнице обезбедити и додатни простор у коме ће странке и њихови овлашћени представници моћи да разгледају списе и врше комплетирање и припрему докуметације коју предају у процедуру и то у термину одређеном за пријем странака, односно у претходно заказаном термину од стране поступајућег службеног лица.
Разгледање предмета, копирање списа и комплетирање документације врши се искључиво у присуству поступајућег службеног лица.

6.  Информисање путем wеб-сајта
Информисање о основним питањима примене прописа о реституцији обавља се и преко Wеб сајта Агенције на адреси: www.restitucijа.gov.rs. 

Сајт садржи основне информације о Агенцији, текстове закона који су релевантни за реституцију, информације о актуелним дешавањима у Агенцији, прописани образац за враћање одузете имовине, односно обештећење, као и друга објашњења од значаја за поступак реституције. 
Одржавање Wеб сајта Агенције обавља сарадник за информатичку подршку у сарадњи са одговорним лицима по посебном овлашћењу директора Агенције.

7. Поступање по представци странке

Странка може Кабинету директора агенције упутити образложену представку у писаној форми, уколико није заковољна начином пружања стручне помоћи од стране поступајућег службеног лица или одговорног лица у Агенцији.

Кабинет директора Агенције разматра представку по претходно прибављеном изјашњењу поступајућег службеног лица или одговорног лица у Агенцији у вези са предметом представке и обавештава странку о предузетим радњама, у року од 15 дана од дана пријема представке.

IV  ЗАВРШНЕ ОДРЕДБЕ

Члан 6.

О спровођењу овог правилника стараће се директори подручних јединица Агенције и директор Агенције за реституцију.

Члан 7.


Овај правилник ступа на снагу осмог дана од дана објављивања на огласној табли Агенције и огласним таблама подручних јединица Агенције са седиштем у Београду, Крагујевцу, Нишу и Новом Саду.

Број: 604/2012
Датум: 20.07.2012. год.
                                                                                            Председник Управног одбора

                                                                                                         Верица Новески

